b'\n_START_ARTICLE_\nSkarvheimen\n_START_PARAGRAPH_\nSkarvheimen er et h\xc3\xb8yfjellsomr\xc3\xa5de som forbinder Jotunheimen med Hardangervidda, og ligger i Buskerud, Sogn og Fjordane, Oppland og Hordaland. Det opprinnelige og mest brukte navnet p\xc3\xa5 omr\xc3\xa5det er Nordfjella. Omr\xc3\xa5det fikk navnet Skarvheimen etter en avstemning i NRK i 1995, blant annet basert p\xc3\xa5 at b\xc3\xa5de Hallingskarvet og Reineskarvet ligger i omr\xc3\xa5det._NEWLINE_L\xc3\xb8st definert strekker Skarvheimen seg fra Vangsmj\xc3\xb8sa i nord\xc3\xb8st, langs E16 til L\xc3\xa6rdal og Fl\xc3\xa5m i nordvest, langs Fl\xc3\xa5msbanen og Bergensbanen til Finse og Geilo i s\xc3\xb8rvest, videre langs Hallingdal til Gol i s\xc3\xb8r\xc3\xb8st og opp Hemsedal mot Vangsmj\xc3\xb8sa._NEWLINE_Omr\xc3\xa5det er tilgjengelig med tog via Bergensbanen, med buss og med bil. Skarvheimen er rekreasjonsomr\xc3\xa5de for hyttebeboere i blant annet L\xc3\xa6rdal, Hemsedal, Hol, \xc3\x85l og Gol._NEWLINE_Aurlandsdalen og Rallarvegen er kjente turm\xc3\xa5l. Den Norske Turistforening merker turstier om sommeren og stikker l\xc3\xb8yper deler av vinteren. Det er b\xc3\xa5de betjente og selvbetjente hytter i Skarvheimen, blant annet Iungsdalshytta, Geiterygghytta, Bjordalsbu, Sulebu, Slettningsbu, Klj\xc3\xa5en og Kongshelleren.'